Carcaixent finalitza el pagament de les ajudes parèntesi
09 de juliol de 2021

Carcaixent

L'Ajuntament de Carcaixent ja ha finalitzat el pagament de les Ajudes Parèntesis del Pla Resistir a les 94 sol·licituds d'ajuda presentades per empreses locals que complien amb tots els requisits marcats en la convocatòria. En esta última onada s’han concedit 201.724€  que l’Ajuntament ha començat a transferir a les persones i entitats beneficiàries.

En total, s'han atorgat ajudes per valor de 583.761 euros després que el consistori augmentara amb 154.000 euros de fons propis la quantitat concedida per la Generalitat. 168 empreses i persones autònomes del sector de la restauració, l’esport i la cultura van ser  les beneficiàries de la primera onada de resolucions el mes d’abril. En esta segona, s’han atés les sol·licituds del teixit econòmic local que restaven i que complien amb els requisits de la convocatòria el que eleva a un total de 260 persones autònomes i pimes beneficiades.

Amb les ajudes, cada persona autònoma o empresa ha rebut una quantitat fixa de fins a 2.000 euros, més una variable de 200 euros per cada treballadora o treballador donat d’alta en la Seguretat Social a 31 de desembre de 2020. Les ajudes estan dirigides a cobrir les despeses de l'activitat realitzada per les persones treballadores autònomes i microempreses amb un màxim de 10 persones al seu càrrec.